หากพูดถึงร้านซูซิ Omakase นักทานซูซิทั้งหลายน่าทราบดีอยู่ว่าในบ้านเรามีตัวเลือกมากมาย ทั้งร้านแบบดั้งเดิมที่มาจากกินซ่าที่ราคาแพงหูฉีกหรือร้านที่ย่อมเยาลวมาหน่อยที่พอทานได้แต่ราคาก็ไม่ถูกซะทีเดียว

ร้านอูมิหรือร้านที่แปลว่ารสชาติทะเลร้านนี้นั้นวางตัวไม่เหมือนร้านอื่นๆทั่วไป ตั้งแต่การบริการ การจัดร้านต้องบอกว่าอยู่ในระดับ Hi-end ที่เข้าไปครั้งแรกอาจมีอาการเกร็งๆว่าจะโดนคนละค่อนหมื่นไหม จนถึงการเสิร์ฟและการทานซูซิแบบดั้งเดิมที่ใช้มือและมีที่เช็ดนิ้วโดยเฉพาะ 

ขึ้นชื่อว่าร้านซูซิ ความสำคัญย่อมอยู่ที่ความสดของปลามาเป็นอันดับแรกๆ การเลือกปลาตามฤดูกาล วิธีการแล่ปลาของเชฟ การหุงข้าว การผสมข้าว และการปรุงรส ทุกอย่างล้วนสำคัญที่จะทำให้ได้ซูซิชั้นดี 1 ชิ้น ไม่ใช่สักแต่ปั้นๆขยำและโปะปลาชิ้นยาวๆใหญ่ๆ เยอะกว่าความพอดีของปริมาณข้าว สำหรับผมซูซิที่ดีคือซูซิที่แทบไม่ต้องจิ้มอะไรหรือปรุงแต่งเพิ่มเติมหลังจากที่เชฟทำให้

อูมิสามารถตอบโจทย์ทุกอย่างได้และทำออกมาจนได้คำว่า "ชั้น 1" ในราคาที่ไม่ได้ทำให้ตกใจ และถือเป็นร้านซูซิอันดับต้นๆที่ทำให้นึกถึงเวลาอยากได้การบริการและซูซิดั้งเดิม ในแบบคุณจ่ายเท่าไรได้กลับมาเท่าที่คุณจ่ายไป